DECRETO 92/2011, do 12 de maio, polo que se aproba o cambio de titularidade da estrada provincial EP-0606 (C-550-Convento-Arís-O Sartal), cunha lonxitude de 1.650 metros, a prol do Concello de Poio.
Consellería de Medio Ambiente, Territorio e Infraestruturas — III. Outras disposicións — 25/05/2011

A teor do previsto no artigo 5 da Lei 4/1994, do 14 de setembro, de estradas de Galicia, os cambios de titularidade das estradas incluídas nas redes dependentes da comunidade autónoma deberán ser aprobados por decreto da Xunta de Galicia, por proposta da consellería competente en materia de estradas e logo do acordo entre as administracións afectadas.
Por outra parte, a citada Lei de estradas dispón, no artigo 54, que as estradas autonómicas ou provinciais ou os treitos determinados delas en que a circulación adquira características urbanas, se lles entregarán aos respectivos concellos. O expediente promoverase por proposta do concello ou da Administración titular da estrada e será resolto polo Consello da Xunta de Galicia, por proposta da consellería competente en materia de estradas, logo de informe de ambos os organismos.
O Concello de Poio solicita á Deputación Provincial de Pontevedra o cambio de titularidade da vía EP-0606 (C-550-Convento-Arís-O Sartal) de 1.650 metros de lonxitude do tramo que discorre entre á rúa Gonzalo Fernández de la Mora y Mon e rúa Convento, San Xoán (Poio).
Ao abeiro das mencionadas previsións legais, o Pleno da Corporación Provincial de Pontevedra, con data do 24 de setembro de 2010, acorda o cambio de titularidade a prol do Concello de Poio da estrada EP-0606 (C-550-Convento-Arís-O Sartal) de 1.650 metros de lonxitude.
A Consellería de Medio Ambiente, Territorio e Infraestruturas considera adecuado o cambio de titularidade tendo en conta que a devandita vía adquiriu características netamente urbanas.
Polo exposto, consonte o previsto na Lei 4/1994, do 14 de setembro, de estradas de Galicia, tras o acordo entre as administracións afectadas, por proposta do conselleiro de Medio Ambiente, Territorio e Infraestruturas, logo de deliberación do Consello da Xunta de Galicia, na súa reunión do día doce de maio de dous mil once,
Artigo 1.
Apróbase o cambio de titularidade a prol do Concello de Poio da seguinte estrada:
–EP-0606 (C-550-Convento-Arís-O Sartal) de 1.650 metros de lonxitude.
Artigo 2.
En aplicación do artigo 4 da Lei 4/1994, do 14 de setembro, de estradas de Galicia, as entidades locais no marco das súas competencias, e de acordo cos correspondentes plans de estradas, aprobarán a relación de estradas da súa titularidade. De acordo co exposto, o Concello de Poio deberá incorporar ao seu plan de estradas a vía a que se refire este decreto.
Artigo 3.
A entrega da vía formalizarase, no prazo dos dous meses seguintes á publicación deste decreto no
Diario Oficial de Galicia
, mediante a sinatura da correspondente acta de entrega.
Artigo 4.
Correspóndenlle ao Concello de Poio, a partir da formalización da entrega, todas as actividades de xestión, mantemento, conservación e explotación da vía, así como o exercicio das funcións de disciplina viaria e calquera outra que puidese corresponderlle como nova Administración titular da estrada.
Disposición derradeira.
Este decreto producirá efectos desde o día seguinte ao da súa publicación no
Diario Oficial de Galicia
.
Santiago de Compostela, doce de maio de dous mil once.